[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 6.12.2007

KOM(2007) 784 endelig

2007/0276 (ACC)

Forslag til

RÅDETS AFGØRELSE

om fastlæggelse af Fællesskabets holdning i Det Almindelige Råd under Verdenshandelsorganisationen til Republikken Kap Verdes tiltrædelse af Verdenshandelsorganisationen

(forelagt af Kommissionen)

BEGRUNDELSE

Oversigt over vilkårene for Kap Verdes tiltrædelse af WTO

I. INDLEDNING

Verdenshandelsorganisationen (WTO) og Republikken Kap Verde er nået til det afsluttende trin i aftalen om vilkårene for Kap Verdes tiltrædelse af organisationen. Dette sker efter otte års forhandlinger, som blev indledt i 1999, da Kap Verde indgav sin ansøgning om tiltrædelse af WTO. Rådet skal nu træffe en afgørelse om godkendelse af vilkårene for Kap Verdes tiltrædelse, før EU formelt kan støtte denne.

Et resumé af tiltrædelsesvilkårene er givet nedenfor.

II. RESUMÉ AF VILKÅRENE FOR KAP VERDES TILTRÆDELSE AF WTO (SEKTOR FOR SEKTOR)

Varer

Der anvendes i Kap Verde en gennemsnitlig toldsats på 10,9 % for industrivarer. De foreløbige bundne satser (IBR) er på gennemsnitligt 17,7 %, som reduceres til endelige bundne satser på 14,6 % (FBR) i løbet af den gennemsnitlige afviklingsperiode på 3 år. 60 % af alle toldpositioner vil ligge på en toldsats på 15 % eller derunder. Ca. 10 % af toldpositionerne vil fortsat ligge på en maksimalsats på over 25 %. Alle toldsatser vil blive bundet.

På landbrugsvarer anvendes der foreløbige bundne satser (IBR) på gennemsnitligt 15,1 %, som reduceres til 13,4 % (FBR) i løbet af den gennemsnitlige afviklingsperiode på 3 år. De højeste satser gælder for øl og ikke-alkoholholdige drikkevarer (FBR på 55 %), og mineralvand og kartofler (35 %).

Disse satser er meget lave i betragtning af Kap Verdes LDC-status. EU's praksis for gennemsnitssatser fra et LDC-land er 30 % for industrivarer og 40 % for landbrugsvarer. Kap Verde deltager i ØPA-forhandlingerne som medlem af regionen Vestafrika og er medlem af ECOWAS.

Tjenesteydelser

En betydelig del af tiltrædelsesforhandlingerne drejede sig om tjenesteydelser, der er af afgørende betydning både for EU, fordi Unionen er verdens største eksportør på området, og for Kap Verde, da tjenesteydelser spiller en stor rolle i forbindelse med landets økonomiske udvikling. Kap Verdes tilsagn omfatter en lang række servicesektorer, som er afgørende for at tiltrække investeringer og opbygge den nødvendige økonomiske infrastruktur for landets udvikling og vækst, bl.a.:

Edb og dertil knyttede tjenester : Hele sektoren vil blive åbnet.

Telekommunikation : CV Telecoms monopolrettigheder vil ophøre efter 2012. Kap Verde vil desuden anvende referencedokumentet vedrørende telekommunikation.

Bygge- og anlægsvirksomhed : Kap Verde har givet betydelige tilsagn på dette område.

Distributionstjenester : Selv om nogle produkter er undtaget (f.eks. ædle metaller og farmaceutiske produkter) og der gælder nogle ejerrestriktioner i detailsektoren, har Kap Verde givet betydelige tilsagn på dette område.

Miljøtjenesteydelser : Kap Verde har givet ubegrænsede tilsagn på dette område.

Rejse- og turisttjenesteydelser : Kap Verdes tilsagn i denne sektor tager højde for landets udviklingsniveau og anerkender sektorens betydning for landets økonomi. Der gælder ejerrestriktioner for restauranter, og der er krav om indgåelse af joint venture for rejsebureauer og rejsearrangører.

Finansielle tjenesteydelser: Kap Verde har givet tilfredsstillende tilsagn hvad angår en lang række finansielle tjenesteydelser, herunder inden for banksektoren og forsikringstjenesteydelser.

Transporttjenester: Kap Verdes tilsagn omfatter ubegrænset adgang til international søtransport (både for passagerer og fragt) og adgang til havnetjenester på rimelige og ikke-diskriminerende betingelser.

Tilsagn i henhold til protokollen

Medlemmerne af WTO søgte på tiltrædelsesprocessens afsluttende multilaterale stadium sammen at sikre grundlæggende kompatibilitet mellem Kap Verdes erhvervslovgivning og institutioner og WTO's regler og aftaler og at optage disse i tiltrædelsesprotokollen og arbejdsgruppens rapport. Følgende emner er af særlig interesse for EU:

Handelsrettigheder:

Kap Verde har givet tilsagn om at indrømme udenlandske aktører fulde handelsrettigheder ved tiltrædelsen. Kap Verde vil desuden ændre sin handelslovgivning vedrørende registrering i handelsregisteret og registreringsafgifter for at stille indenlandske og udenlandske aktører på lige fod. Det samme gælder import- og eksportaktiviteter i forhold til andre handelsaktiviteter.

Kvantitative importbegrænsninger og importlicenser

Kap Verde vil ophæve alle kvantitative importbegrænsninger fra og med datoen for landets tiltrædelse. Importlicensordningen vil også blive bragt på linje med WTO-reglerne, herunder aftalen om importlicensprocedurer, i forbindelse med tiltrædelsen.

Subsidier

Kap Verde har på nuværende tidspunkt to ordninger, der yder forbudte eksportsubsidier. Kap Verde har givet tilsagn om at udfase alle forbudte subsidier inden udgangen af 2009.

Områder, hvor der er anmodet om overgangsordninger

Toldværdiansættelse: Kap Verde vil fuldt ud overholde WTO-aftalen om toldværdiansættelse ved udgangen af 2010.

Sundhedsmæssige og plantesundhedsmæssige foranstaltninger: Kap Verde vil fuldt ud overholde WTO-aftalen om sundhedsmæssige og plantesundhedsmæssige foranstaltninger ved udgangen af 2009.

Intellektuelle ejendomsrettigheder: Kap Verde vil fuldt ud overholde TRIPS-aftalen ved udgangen af 2012, med undtagelse af farmaceutiske produkter og databeskyttelse, hvor landet forventes at bringe lovgivningen på linje med aftalen ved udgangen af 2015.

III. HENSTILLING

Ved fremlæggelsen af vilkårene for Republikken Kap Verdes tiltrædelse af WTO med henblik på Rådets godkendelse anbefaler Kommissionen disse vilkår som en afbalanceret, men ambitiøs pakke tilsagn om markedsliberalisering, som både vil sikre Kap Verde og landets handelspartnere i WTO betydelige fordele.

2007/0276 (ACC)

Forslag til

RÅDETS AFGØRELSE

om fastlæggelse af Fællesskabets holdning i Det Almindelige Råd under Verdenshandelsorganisationen til Republikken Kap Verdes tiltrædelse af Verdenshandelsorganisationen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133, stk. 1 og 5, sammenholdt med artikel 300, stk. 2, andet afsnit,

under henvisning til forslag fra Kommissionen, og

ud fra følgende betragtninger:

1. Den 11. november 1999 ansøgte Republikken Kap Verdes regering om tiltrædelse af overenskomsten om oprettelse af Verdenshandelsorganisationen (WTO) i henhold til artikel XII i den pågældende overenskomst.

2. En arbejdsgruppe vedrørende Kap Verdes tiltrædelse blev nedsat den 17. juli 2000 med den opgave at nå til enighed om tiltrædelsesvilkår, der er acceptable for Republikken Kap Verde og alle WTO's medlemmer.

3. Kommissionen har på Fællesskabets vegne ført forhandlinger om en omfattende række tilsagn fra Republikken Kap Verdes side om markedsliberalisering, som har særlig betydning for Fællesskabet, og som er fastlagt i et memorandum, som forhandlerne fra Republikken Kap Verde og Kommissionen nåede til enighed om den 26. oktober 2007.

4. Disse tilsagn indgår nu i protokollen om Republikken Kap Verdes tiltrædelse af WTO.

5. Tiltrædelsen af WTO ventes at yde et positivt og varigt bidrag til processen med økonomisk reform og bæredygtig udvikling i Republikken Kap Verde.

6. Tiltrædelsesprotokollen bør derfor godkendes.

7. Artikel XII i overenskomsten om oprettelse af WTO indeholder en bestemmelse om, at tiltrædelsesvilkårene aftales mellem det tiltrædende medlem og WTO, og at WTO's ministerkonference godkender tiltrædelsesvilkårene på WTO's vegne. Artikel IV, stk. 2, i overenskomsten om oprettelse af WTO foreskriver, at ministerkonferencens hverv i perioderne mellem samlingerne skal varetages af Det Almindelige Råd.

8. Det er derfor nødvendigt at fastlægge den holdning, som Fællesskabet skal indtage i Det Almindelig Råd -

TRUFFET FØLGENDE AFGØRELSE:

Eneste artikel

9. Fællesskabet holdning i Det Almindelige Råd under WTO vedrørende Republikken Kap Verdes tiltrædelse af WTO er at godkende tiltrædelsen.

10. Kommissionen fremlægger denne holdning på Rådets vegne.

Udfærdiget i Bruxelles, den

På Rådets vegne

Formand